Maganar hannu ko harshen bebaye na ƙasar Hausa (ko Hausa Sign Language a Turance) yare ne na bebayen ƙasar Hausa. Ba a san yawan bebayen da suke arewacin Nijeriya ko yawan mutanen da suke amfani da harshen bebaye na ƙasar Hausa ba. Kiyasi ya bambanta sosai dangane da yawan masu amfani da wannan harshen, tsakanin mutane dubu 70 da miliyan 5. Ba a san asalin harshen bebaye na ƙasar Hausa ba, amma ana kyautata zaton cewa tun lokacin da bebaye suka fara hulɗa da juna suke amfani da harshensu na bebaye. Ba a koyar da harshen bebaye na ƙasar Hausa a makarantu, amma bebaye tsoffi sukan koya wa yara, su kuma sai su koya wa nasu yaran. Yara sukan koyi wannan yare a wurin iyayensu, ko abokansu, ko ’yan ƙungiyar bebaye. Harshen bebaye na ƙasar Hausa yana daɗa bunƙasa duk lokacin da bebaye sukan haɗu, ko a waje, ko a makaranta, ko ma a ƙungiyance. Harshen bebaye na ƙasar Hausa yare ne cikakke mai zaman kansa. Harshen bebaye ya bambanta da na Hausar baka ta yadda ake ƙirar kalma da kuma ta yadda ake ginin jimla, ma’ana tsarin sauti da nahawun harshen bebaye na ƙasar Hausa sun bambanta da na Hausar baka.